شەفەق نیوز/ نێچیروان بارزانی سەرۆک هەرێم
کوردستان، ئمڕوو یەکشەممە، پیشوازی لە ژەنیڕاڵ ماسیۆ مکفارلان فەرماندەی گشتی هیزەیل
هاوپەیمان ناودەوڵەتی لە عراق و سوریا کرد.
سەرۆکایەتی هەرێم کوردستان لە بەیاننامەیگ
رەسیە ئاژانس شەفەق نیوز وت: لە دیدارەگە باس دویاترین گەشەیل ئەمنی و هەڕەشەیل تیرۆر
ونواگردن داعش لە عراق و سوریا کریا، هەمیش دویاترین یاداشت ک بینتاگۆن وەگەرد عراق
و هەرێم کوردستان واژووی کرد، و چاکسازی لە وەزارەت پیشمەرگە و دووارە ڕێکخستن هیزەیل
پیشمەرگە.
هەردوگ لایەنەگە زوور لەبان گرنگی وەردەوامی
پاڵپشتیکردن لەلایەن هاوپەیمان ناودەوڵەتی ئەرا عراق و هەرێم کوردستان کردن تا لەناوبردن
یەکجاری داعش و قورتاربوین لە مەترسی وهەڕەشەی لەبان ئاسایش و ئارامی عراق و سوریا
و ناوچەگە وە گشتی هاوڕا بوین.
لەی باوەتە، ژەنیڕال مکفارلان دووپات لە پابەندی
هاوپەیمان ناودەوڵەتی لە وەردەوامی پاڵپشتیکردن عراق و هەرێم کوردستان لە جەنگ دژوە
تیرۆر کرد، و رای هەردوگ لایەنەگە ئەوە بوی ک هاوکاری و هەماهەنگی ناوبەین سوپای عراق
و پیشمەرگە لە نواگردن داعش گرنگە.
رەوشەیل ناو هەرێم کوردستان، دویاترین نووەوبویەیل
کار سیاسی و هەڵوژاردن سەرۆک کۆمار عراق و ئەرکدارکردن سەرۆک وەزیرەیل ئەرا دروسکردن
کابینەی نوو حکومەت فیدراڵی عراق، نووترین گەشەیل لە ناوچەگە وە گشتی، وەگەرد باوەتەیلیگتر
لەلای هەردوگ لایەنەگە گرنگە، باسەیل ناو ئەو دیدارە بوین ک وەزیر پیشمەرگە لە حکومەت
هەرێم کوردستان و قونسوڵ گشتی ئەمریکا لە هەرێم کوردستان ئامادەی بوین.
